有馬示徐無黨
作者：歐陽修
朝代：宋

paragraphs: 吾有千里馬，毛骨何蕭森。
疾馳如奔風，白日無留陰。
除驅當大道，步驟中五音。
馬雖有四足，遲速在吾心。
六轡應吾手，調和如瑟琴。
東西與南北，高下山與林。
惟意所欲適，九州可周尋。
至哉人與馬，兩樂不相侵。
伯樂識其外，徒知價千金。
王良得其性，此術固已深。
良馬須善馭，吾言可爲箴。